Tabak nou taboe vir NS jonges(Argieffoto: Unsplash) Sommige rokers in Nieu-Seeland het Woensdag die slegte nuus ontvang dat hulle nie meer tabakprodukte sal kan koop nie as gevolg van die wetsontwerp wat Dinsdag in die parlement goedgekeur is. Luidens die wetgewing word enigiemand wat op of ná 1 Januarie 2009 gebore is, verbied om sigarette of tabakprodukte te koop. CNN berig die verbod is daarop gemik om te verhoed dat toekomstige geslagte rook en is deel van die regering se poging om die land teen 2025 “rookvry” te maak. Die nuwe wet sal ook die aantal kleinhandelaars wat gelisensieer is om tabak te verkoop, van 6 000 tot 600 teen die einde van 2023 verminder. Die hoeveelheid nikotien wat in tabakprodukte mag wees, gaan ook verminder word en kleinhandelaars wat tabak mag verkoop, sal met 90% minder gemaak word. BBC berig die aantal mense wat tabak kan koop, sal elke jaar krimp en teen 2050 sal 40-jariges te jonk wees om sigarette te koop. Oortredings van die nuwe wet is strafbaar met boetes van tot NZ$150 000 (sowat R1,6 miljoen). Ayesha Verrall, minister van gesondheid, meen duisende mense sal langer en gesonder lewe en die gesondheidstelsel sal NZ$5 miljard (sowat R55 miljard) bespaar om nie die siektes wat deur rook veroorsaak word, te behandel nie. Nieu-Seeland se rookkoers is reeds op sy laagste, met slegs 8% van volwassenes wat daagliks rook volgens regeringstatistiek wat in November vrygestel is. Dit is ’n daling van 1,4 persentasiepunte van die 9,4% rokers verlede jaar. “Daar word gehoop dat die Wetsontwerp op Rookvrye Omgewings die aantal rokers teen 2025 tot minder as 5% sal verminder, met die uiteindelike doel om die praktyk heeltemal uit te skakel,” sê Verrall. Die nuwe wetgewing verbied nie damprook-produkte nie, wat baie gewilder geword het onder jonger generasies as sigarette. Kritici van die wetsontwerp – onder andere die ACT-party wat 10 setels in die parlement het – het gewaarsku dat die beleid ’n swart mark in tabakprodukte kan aanwakker en klein winkels kan doodmaak. “Niemand wil mense sien rook nie, maar baie sal dit steeds doen. Hierdie tabakwette gaan groot probleme veroorsaak,” het Brooke van Velden, adjunkleier van die ACT-party, gesê.